บาทเปิด 31.40 บาทต่อดอลลาร์ แนวโน้มอ่อนค่า
เงินบาทเปิดตลาด 31.40 บาทต่อดอลลาร์ แนวโน้มอ่อนค่าจากกังวลโควิดระบาดในปท. กรอบวันนี้ 31.35-31.50
8 เม.ย. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.40 บาท/ดอลลาร์ อ่อนค่าจากปิดตลาดเมื่อวันที่ 7 เม.ย. 64 ที่ระดับ 31.35 บาท/ดอลลาร์ เนื่องจากนักลงทุนกังวลเกี่ยวกับปัญหาโควิด-19 ในประเทศที่เกิดการแพร่ระบาดระลอกใหม่ ในวงกว้าง และการกระจายวัคซีนไปฉีดให้ประชาชนยังล่าช้า
"บาทอ่อนค่าจากท้ายตลาดวานนี้ หลังจากเปิดตลาดแล้วอ่อนค่าไปทำนิวไฮในรอบ 6 เดือนที่ระดับ 31.44 บาท/ดอลลาร์ขณะที่ดอลลาร์ย่ำฐานอยู่ที่ระดับเดิม" นักบริหารเงินกล่าว
นักบริหารเงิน คาดว่า วันนี้เงินบาทจะเคลื่อนไหวในกรอบ 31.35-31.50 บาท/ดอลลาร์ โดยคืนนี้สหรัฐจะมีการประกาศจำนวนผู้ขอรับสวัสดิการว่างงานรายสัปดาห์